મોદીને 'ઝપ્પી' બદલ સુમિત્રા મહાજને કરી રાહુલ ગાંધીની આકરી નિંદા | The House Must Be Maintained Says Speaker On Rahul Gandhis Hug To Pm Modi - India News | I Am Gujarat
Gujarati News India મોદીને 'ઝપ્પી' બદલ સુમિત્રા મહાજને કરી રાહુલ ગાંધીની આકરી નિંદા
મોદીને 'ઝપ્પી' બદલ સુમિત્રા મહાજને કરી રાહુલ ગાંધીની આકરી નિંદા
Published: Jul 20, 2018 20:55 pm IST
1/4નરેન્દ્ર મોદીને આપી હતી 'ઝપ્પી'
નવી દિલ્હીઃ લોકસભામાં શુક્રવારના રોજ અવિશ્વાસ પ્રસ્તાવ પર ચર્ચા દરમિયાન કોંગ્રેસ અધ્યક્ષ રાહુલ ગાંધી પોતાનું ભાષણ પૂરું કરીને વડાપ્રધાન નરેન્દ્ર મોદીને ગળે મળ્યાં હતાં. રાહુલ ગાંધીની આ હરકત પર સ્પીકર સુમિત્રા મહાજને નારાજગી દર્શાવી અને નિંદા કરી હતી. લોકસભા અધ્યક્ષે કહ્યું હતું કે રાહુલનું આ વલણ આશ્ચર્યજનક હતું. સદનની ગરિમા હોય છે. વડાપ્રધાન કોઈ સામાન્ય માણસ નથી હોતો. કોંગ્રેસ અધ્યક્ષનું આવું વર્તન બરાબર નહોતું.
2/4સ્પીકરે કરી આકરી નિંદા
સ્પીકરે કહ્યું કે,'સદનમાં આવું નાટક જોઈને મને પણ આશ્ચર્ય થયું હતું. વડાપ્રધાન પદની એક ગરિમા હોય છે. નરેન્દ્ર મોદી વડાપ્રધાન તરીકે સદનમાં બેઠાં હતાં. ગળે મળ્યા પછી રાહુલે આંખ મારી. આ હરકત પણ ખોટી છે. સદનની ગરિમા આપણે જ રાખવાની હોય છે. કોઈ બહારનો વ્યક્તિ આવીને નહિ રાખે. આપણે સાંસદ તરીકે પણ ગરિમા જાળવવાની છે. હું ઈચ્છું છું કે દરેક લોકો પ્રેમથી રહે. મારા દુશ્મન નથી રાહુલજી, દીકરા જેવા છે. કોઈને ગળે મળવું તે ખોટું નથી પરંતુ સદનની ગરિમા પણ જાળવવાની હોય છે.'
3/4અવિશ્વાસ પ્રસ્તાવ દરમિયાન બની ઘટના
નોંધનીય છે કે અવિશ્વાસ પ્રસ્તાવ પર ચર્ચા દરમિયાન આજે બપોરે સદનમાં એક વિચિત્ર ઘટના જોવા મળી હતી. વડાપ્રધાન મોદી અને બીજેપી પર પ્રહાર કરતાં રાહુલ ગાંધી જઈને મોદીને ગળે મળ્યાં હતાં. અચાનક જ કોંગ્રેસના રાષ્ટ્રીય અધ્યક્ષ રાહુલ ગાંધીની આવી વર્તણુંકથી એક પળ માટે મોદીને પણ આશ્ચર્ય થયું હતું. જોકે, પછી પીએમ મોદીએ પણ રાહુલ ગાંધી સાથે હાથ મિલાવીને શુભકામના આપી હતી. મોદી સાથે ગળે મળ્યા પછી રાહુલ ગાંધીએ કહ્યું કે હિંદુ હોવાનો મતલબ જ આ થાય છે. જોકે, અકાલી દળની સાંસદ હરસિમરત કૌરે પ્રહાર કરતાં કહ્યું કે આ સંસદ છે. અહિ મુન્નાભાઈની પપ્પી-ઝપ્પી નહિ ચાલે.
4/4ભાજપ પર કર્યાં આકરા પ્રહાર
નોંધનીય છે કે રાહુલ ગાંધીએ પોતાના સંબોધનમાં નોટબંધી, રાફેલ ડીલ જેવા મુદ્દાઓ ઉઠાવીને વડાપ્રધાન, રક્ષામંત્રી નિર્મલા સિતારમન સહિત સમગ્ર સરકાર પર ગંભીર આરોપ લગાવ્યાં હતાં. આ દરમિયાન લોકસભાની કાર્યવાહી પણ સ્થગિત કરવામાં આવી હતી. બીજેપીએ કરેલા હંગામા પછી કાર્યવાહી જ્યારે ફરી શરુ થઈ તો રાહુલ ગાંધીએ ખેડૂતની લોન માફી અને મોબ લિંચિંગનો મુદ્દો ઉઠાવ્યો હતો. રાહુલ ગાંધીએ એક ઈન્ટરનેશનલ મીડિયા હાઉસનો ઉલ્લેખ કરતાં કહ્યું હતું કે પહેલીવાર વિદેશમાં એવું લખવામાં આવી રહ્યું છે કે ભારતમાં મહિલાઓ સુરક્ષિત રહી નથી.